# ANEXA nr. 13: Documente pe baza cărora se solicită eliberarea autorizației de protecție civilă

Autorizația de protecție civilă se emite în baza următoarelor documente:

**A.**Situația generală:

**a)**cererea-tip;

**b)**documentele prevăzute la lit. b)-f) din anexa nr. 7 la normele metodologice și eventuale dispoziții de șantier pentru modificările survenite;

**c)**procesul-verbal de recepție la terminarea lucrărilor;

**d)**opisul cu documentele depuse.

**B.**Când solicitanții nu pot prezenta avizul de protecție civilă și documentațiile vizate spre neschimbare care au stat la baza emiterii acestuia, din motive obiective justificate cum sunt pierderea, distrugerea, furtul, ori dacă nu a fost emis aviz de protecție civilă, autorizația se solicită pe baza următoarelor documente:

**a)**cererea-tip;

**b)**planul de situație și de încadrare în zonă, scara 1:200, 1:500 ori 1:1.000, după caz, cu menționarea distanțelor față de construcțiile vecine și marcarea ieșirilor de salvare, după caz;

**c)**releveele nivelului subteran al construcției în care este amplasat adăpostul de protecție civilă, precum și secțiunea verticală prin adăpost;

**d)**planul instalațiilor electrice din adăpost și al instalațiilor de filtro-ventilație, după caz;

**e)**memoriul tehnic de specialitate, care trebuie să conțină date privind: necesarul de personal de adăpostit; echiparea cu instalații speciale, grupuri sanitare, utilaje și tâmplărie; accesul, grosimea pereților și planșeelor; instalațiile electrice, sanitare, de încălzire și altele asemenea, de filtro-ventilație pentru adăposturile cu capacitate de adăpostire de peste 50 de persoane;

**f)**procesul-verbal de recepție la terminarea lucrărilor, în copie;

**g)**opisul cu documentele depuse.